༄༅། །རྩ་གསུམ་ཆོས་སྲུང་རྒྱ་མཚོའི་མཆོད་སྤྲིན་ཚོགས་གཉིས་ལྷུན་པོ་ཞེས་བྱ་བ་བཞུགས་སོ། །

ན་མོ་གུ་རུ་དྷེ་ཝ་ཌཱ་ཀི་ནི་ཡེ། འདིར་གསང་རྙིང་རིས་མེད་ཀྱི་རྩ་གསུམ་བླ་མ་དང་སྲུང་མ་རྣམས་ལ། བསངས་དང་གསུར། ཚོགས་གཏོར་མ་གང་འབུལ་ཡང་སོ་སོའི་འདོན་པ་བསྒྱུར་བ་ཙམ་གྱིས་ཆོག་པའི་མཆོད་སྤྲིན་ཚོགས་གཉིས་ལྷུན་པོ་འདི་ཉིད། སྐབས་འདིར་གསེར་སྐྱེམས་ཀྱི་དབང་དུ་བྱས་ཏེ་ཉམས་སུ་ལེན་པར་བྱེད་པ་ལ་གསུམ། སྦྱོར་བ་བདག་ཉིད་ལྷར་གསལ་བ། དངོས་གཞི་སྐྱེམས་མཆོད་འབུལ་བ། རྗེས་ལས་ཀྱི་མཐའ་བསྡུ་བའོ། །དང་པོ་བདག་བསྐྱེད་དག་སྣང་བླ་མའི་རྣལ་འབྱོར་ལ་བརྟེན་པ་གསུམ། སྐྱབས་སུ་འགྲོ་བ། སེམས་བསྐྱེད་པ། བདག་བསྐྱེད་དངོས་སོ། །དང་པོ་ནི། ན་མོ། དཀོན་མཆོག་རྩ་གསུམ་ཀུན་འདུས་ཀྱི། །བླ་མ་ངག་དབང་རྣམ་རྒྱལ་ལ། །བདག་སོགས་མཁའ་མཉམ་འགྲོ་བ་རྣམས། །བྱང་ཆུབ་བར་དུ་སྐྱབས་སུ་མཆི། །གཉིས་པ་ནི། མ་གྱུར་མཁའ་མཉམ་སེམས་ཅན་རྣམས། །བྱང་ཆུབ་ཆེན་པོར་འགོད་པའི་ཕྱིར། །ཚེ་དང་ཡེ་ཤེས་མཆོག་འདོད་ནས། །ཟབ་མོའི་ལམ་ལ་འཇུག་པར་བགྱི། །གསུམ་པ་ནི། སྭབྷ་ཝས་ཕུང་ཁམས་སྦྱངས། སྟོང་པའི་ངང་ལས་སྐད་ཅིག་དྲན་རྫོགས་སུ། །རང་ཉིད་ཁྲོ་རྒྱལ་བདེ་ཆེན་འབར་བའི་སྐུ། །རྟ་མཆོག་རོལ་པ་ཞལ་གཅིག་ཕྱག་གཉིས་པ། །རྒྱན་དང་ཕྱག་མཚན་རྫོགས་པའི་ཐུགས་ཀ་ནས། །ཧྲཱིཿ འཕྲོས་ཡོངས་གྱུར་སླར་ཡང་སྐུར་བཞེངས་ཏེ། །སྟོང་ཁམས་མེ་དཔུང་དབུས་སུ་སྐུ་ཡི་ཁྱོན། །གནམ་ས་བར་མཚམས་མེད་པར་གང་བའི་ནང༌། །རྒྱུ་ཡི་རིག་པ་རྟ་མཆོག་གནས་འགྱུར་ཏེ། །སེང་ཁྲི་པདྨ་ཉི་ཟླའི་གདན་སྟེང་དུ། །རང་ཉིད་བླ་མ་རྡོ་རྗེ་འཆང་དབང་དངོས། །དཔལ་ལྡན་འབྲུག་པ་ངག་དབང་རྣམ་པར་རྒྱལ། །ཚུལ་ཁྲིམས་ཕུང་པོ་ཡོངས་སུ་རྫོགས་པའི་སྐུ། །དཀར་ལ་དམར་བའི་མདངས་ཀྱི་ལེགས་འཁྱུད་པའི། །ཞལ་གྱི་དཀྱིལ་འཁོར་ཁྲོ་འཛུམ་ཉམས་ཅན་ལ། །ཡེ་ཤེས་སྤྱན་འབྲས་སྒྲིབ་མེད་འབུར་ཚུགས་གཟིགས། །སྐུ་ཤ་རྒྱས་ཤིང་ཞལ་རྒྱ་ཐུགས་དཀར་འཁྱིལ། །དབུ་ལ་སྒོམ་ཞྭ་གསོར་གཡུའི་ཁྲ་ཅན་གསལ། །སྐུ་ལ་ཆོས་གོས་གསུམ་གྱིས་མཛེས་པར་ཀླུབས། །ཟ་འོག་བེར་ཆེན་ཟླུམ་པར་འཁྱོལ་བའི་ཀློང༌། །ཤེས་རབ་སྟོང་ཉིད་མཚོན་པའི་སྒོམ་ཐག་བཞེས། །ཞབས་གཉིས་རྡོ་རྗེ་སྐྱིལ་མ་ཀྲུང་དུ་བཞུགས། །ཕྱག་གཉིས་མཉམ་བཞག་སྟེང་ན་ཚེ་བུམ་འཛིན། །ཁམས་གསུམ་ཟིལ་གྱིས་གནོན་པའི་བདག་ཉིད་ཅན། །སྤྱི་བོར་འཇའ་འོད་གུར་ཁང་འཁྲིགས་པའི་ཀློང༌། །རིགས་བདག་མགོན་པོ་ཚེ་དཔག་མེད་པ་བཞུགས། །སྙིང་ཁར་ཙིཏྟ་འོད་ལྔའི་གུར་ཁྱིམ་དུ། །ཡེ་ཤེས་སེམས་དཔའ་ཨོ་རྒྱན་བླ་མ་ཉིད། །མཚོན་གང་པཎྜི་ཏ་ཡི་ཆ་བྱས་ཅན། །ཕྱག་མཚན་ཡོངས་རྫོགས་རོལ་པའི་སྟབས་ཀྱིས་བཞུགས། །དེ་ཡི་ཐུགས་ཀར་འོད་ཀློང་ཟླ་སྟེང་དུ། །ཏིང་འཛིན་སེམས་དཔའ་ཧྲཱིཿ དམར་མཚན་པའི་མཐར། །མཚན་སྔགས་ཡིག་འབྲུས་གཡས་སུ་འཁོར་བ་ལས། །འོད་འཕྲོས་དོན་གཉིས་བྱས་བསྡུས་ཧྲཱིཿལ་ཐིམ། །སྣང་གྲགས་དྲན་ནོ་ཅོག་གི་ཆོས་ཐམས་ཅད། །བླ་མའི་རྡོ་རྗེ་གསུམ་གྱི་རོལ་པར་བལྟ། །ཁྱབ་གདལ་མོས་གུས་ཆེན་པོའི་ངང་ནས་བཟླ། །ཨོཾ་ཨཱཿགུ་རུ་ཝ་གཱིནྡྲ་བི་ཛ་ཡ་པདྨ་ཀཱ་ར་ཨ་པ་རི་མི་ཏ་ཨཱ་ཡུརྫྙཱ་ན་སིདྡྷི་ཧཱུཾ། ཞེས་ཅི་ནུས་སུ་བཟླའོ། །གཉིས་པ་དངོས་གཞི་སྐྱེམས་མཆོད་འབུལ་བ་ལ་བརྒྱད། བྱིན་གྱིས་བརླབ་པ། མགྲོན་སྤྱན་འདྲེན་པ། བཞུགས་སུ་གསོལ་བ། མཆོད་པའི་རྒྱུ་བཀོད་པ། མཆོད་པ་དངོས། ཐུགས་དམ་བསྐང་བ། ཉམས་ཆག་བཤགས་པ། འདོད་དོན་གསོལ་བའོ། །དང་པོ་ནི། ཧཱུཾ། བདག་ཉིད་ལྷ་ཡི་ཐུགས་ལས་རཾ་ཡཾ་ཁཾ། །འཕྲོས་པས་གསེར་སྐྱེམས་ཉེས་སྐྱོན་བསྲེགས་གཏོར་བཀྲུས། །ཟག་མེད་བདུད་རྩིར་སྦྱངས་རྟོགས་སྦར་བ་ཡིས། །མི་བཟད་ནམ་མཁའི་མཛོད་ཀྱི་འཁོར་ལོར་གྱུར། །རཾ་ཡཾ་ཁཾ། ཨོཾ་ཨཱཿཧཱུཾ། ལན་གསུམ་དང༌། ནམ་མཁའ་མཛོད་ཀྱི་སྔགས་དང་ཕྱག་རྒྱས་བྱིན་གྱིས་བརླབས་ནས། གཉིས་པ་ནི། ཧཱུཾ་ཧྲཱིཿ སྤྲོས་བྲལ་ཆོས་ཀྱི་དབྱིངས་ཀྱི་ཕོ་བྲང་ནས། །དགོངས་བརྒྱུད་བླ་མའི་ཚོགས་རྣམས་གཤེགས་སུ་གསོལ། །བསམ་ཡས་སྒྱུ་འཕྲུལ་དྲ་བའི་ཕོ་བྲང་ནས། །བརྡ་བརྒྱུད་བླ་མའི་ཚོགས༴ །རྣམ་མང་འགྲོ་འདུལ་སྤྲུལ་པའི་ཕོ་བྲང་ནས། །སྙན་བརྒྱུད་བླ་མའི་ཚོགས༴ །རྔ་ཡབ་ཟངས་མདོག་དཔལ་རིའི་ཕོ་བྲང་ནས། །ཨོ་རྒྱན་བླ་མའི་ཚོགས༴ །རང་རྩལ་མ་འགགས་ཆོས་སྐུའི་གཞལ་ཡས་ནས། །བཀའ་བརྒྱུད་བླ་མའི་ཚོགས༴ །རང་སྣང་དག་པ་རབ་འབྱམས་གཞལ་ཡས་ནས། །སྒྲུབ་བརྒྱུད་བླ་མའི་ཚོགས༴ །རང་རིག་ཡེ་ཤེས་རོལ་པའི་གཞལ་ཡས་ནས། །དོན་བརྒྱུད་བླ་མའི་ཚོགས༴ །རང་གསལ་འོག་མིན་དོན་གྱི་ཕོ་བྲང་ནས། །རྩ་བརྒྱུད་བླ་མའི་ཚོགས༴ །སྐུ་དང་ཡེ་ཤེས་ཐིག་ལེའི་རོལ་པ་ནས། །ཡི་དམ་ལྷ་ཚོགས་ཐམས་ཅད༴ །ཉི་ཤུ་རྩ་བཞིའི་ཡུལ་དང་གནས་སོགས་ནས། །དཔའ་བོ་མཁའ་འགྲོའི་ཚོགས༴ །གནས་དང་དུར་ཁྲོད་ཆོས་འཁོར་ཐམས་ཅད་ནས། །དམ་ཅན་རྒྱ་མཚོའི་ཚོགས་རྣམས༴ །རང་རང་དགྱེས་པའི་བཞུགས་གནས་དམ་པ་ནས། །ནོར་ལྷ་གཏེར་བདག་ཐམས་ཅད༴ །ས་དང་ཡུལ་ཕྱོགས་ཀུན་ལ་གནས་པ་ཡི། །ཡུལ་ལྷ་གཞི་བདག་ཐམས་ཅད༴ །ཡེ་ཤེས་དང་ནི་ལས་ལས་གྲུབ་པ་ཡི། །མངོན་ཤེས་རྫུ་འཕྲུལ་ལྡན་པའི་ཚོགས་ཐམས་ཅད། །བྱིན་རླབས་དབང་དང་དངོས་གྲུབ་བསྩལ་བ་དང༌། །མཆོག་ཐུན་དངོས་གྲུབ་སྩོལ་ཕྱིར་གཤེགས་སུ་གསོལ། །ཨོཾ་ཨཱཿཧཱུཾ་གུ་རུ་དྷེ་ཝ་ཌཱ་ཀི་ནི་ཤྲཱི་དྷརྨ་པཱ་ལ་ས་པ་རི་ཝ་ར་བཛྲ་ས་མ་ཡ་ཛ་ཛཿ གསུམ་པ་ནི། ཧཱུཾ་ཧྲཱིཿ མ་དག་སྣང་བ་དག་པ་རབ་འབྱམས་ཀྱི། །ཞིང་དུ་སྤྲུལ་པའི་གནས་མཆོག་དམ་པ་འདིར། །རང་རང་བཞུགས་པའི་གདན་ཁྲི་སྣ་ཚོགས་སུ། །དགྱེས་པར་བཞུགས་ལ་གུས་པས་ཕྱག་འཚལ་ལོ། །བཞི་པ་ནི། ཧོཿ རྩ་གསུམ་རྒྱལ་བ་རྒྱ་མཚོ་ཁྱེད་རྣམས་ནི། །སེར་སྣ་ལས་ཀྱི་རྒྱུ་འབྲས་སྦྱངས་ཟིན་པས། །ཡེ་ཤེས་དབྱིངས་ལ་བཀྲེས་སྐོམ་མི་མངའ་ཡང༌། །བདག་ཅག་ཚོགས་གཉིས་ཡོངས་སུ་རྫོགས་ཕྱིར་དང༌། །དམ་ཅན་ཆོས་སྐྱོང་དགྱེས་པར་བསྐྱེད་ཕྱིར་དུ། །དངུལ་དཀར་སྐྱོགས་ལྡན་རིན་ཆེན་སྣོད་ནང་དུ། །ཟག་མེད་བདུད་རྩིའི་སྐྱེམས་ཕུད་མཚོ་ལྟར་འཁྱིལ། །རྨད་བྱུང་བ་ལིང་ཕུང་པོ་རི་ལྟར་སྤུངས། །དག་བྱེད་བསངས་ཀྱི་དུད་པ་སྤྲིན་ལྟར་གཏིབས། །བཟང་ཞིང་གཙང་མ་རྣམ་དག་བཀོད་པ་འདི། །སྐྱབས་ཡུལ་རྒྱ་མཚོར་འབུལ་ལོ་བཞེས་སུ་གསོལ། །ལྔ་པ་ནི། གསེར་སྐྱེམས་བདུད་རྩིའི་མཆོད་པ་དམ་པ་འདི། །ཐོག་མའི་སྟོན་པ་ཆོས་སྐུ་ཀུན་ཏུ་བཟང༌། །བདེ་གཤེགས་རིགས་ལྔ་དྲུག་པ་རྡོ་རྗེ་འཆང༌། །རྒྱལ་བ་དགོངས་བརྒྱུད་བླ་མ་རྣམས་ལ་འབུལ། །བཞེས་ནས་ཀ་དག་འོད་སྐུའི་དངོས་གྲུབ་སྩོལ། །གསེར་སྐྱེམས༴ །རིགས་ཅན་དྲ་མ་ལྔ་དང་རྒྱལ་པོ་ཛཿ རིག་འཛིན་བརྒྱད་དང་དགའ་རབ་ཤྲཱི་སེང་སོགས། །རིག་འཛིན་བརྡ་བརྒྱུད་བླ་མ་རྣམས་ལ་འབུལ། །བཞེས་ནས་རྟོགས་གྲོལ་དུས་མཉམ་དངོས་གྲུབ་སྩོལ། །གསེར་སྐྱེམས༴ །པདྨ་ཀཱ་ར་རྗེས་འབངས་ཉི་ཤུ་ལྔ། །སོ་ཟུར་གནུབས་ཉང་གཏེར་སྟོན་བརྒྱ་རྩ་སོགས། །གང་ཟག་སྙན་བརྒྱུད་བླ་མ་རྣམས་ལ་འབུལ། །བཞེས་ནས་གྲོལ་བྱེད་ལམ་གྱི་དངོས་གྲུབ་སྩོལ། །གསེར་སྐྱེམས༴ །བརྒྱུད་གསུམ་རིག་འཛིན་གཙོ་མཆོག་པདྨ་འབྱུང༌། །ཐོད་ཕྲེང་རིགས་ལྔ་མཚན་མཆོག་བརྒྱད་ལ་སོགས། །བསམ་ཡས་སྒྱུ་འཕྲུལ་རོལ་པ་རྣམས་ལ་འབུལ། །བཞེས་ནས་བྱིན་རླབས་དབང་དང་དངོས་གྲུབ་སྩོལ། །གསེར་སྐྱེམས༴ །རྗེ་འབངས་འབྲོག་གསུམ་ཀུན་མཁྱེན་ཡབ་སྲས་གཉིས། །འཇིགས་མེད་མཚན་ཅན་རྣམ་ལྔ་ལ་སོགས་པ། །སྙིང་ཐིག་བརྒྱུད་པའི་བླ་མ་རྣམས་ལ་འབུལ། །བཞེས་ནས་རྟོགས་པ་དོན་གྱི་དངོས་གྲུབ་སྩོལ། །གསེར་སྐྱེམས༴ །མཆོག་གཟིགས་རྣམ་གཉིས་མར་མི་དྭགས་གསུམ་དང༌། །ཆེ་བཞི་ཆུང་བརྒྱད་བརྒྱུད་པ་འཛིན་པ་ཡི། །བཀའ་བརྒྱུད་གྲུབ་ཐོབ་རྒྱ་མཚོའི་ཚོགས་ལ་འབུལ། །བཞེས་ནས་ཕྱག་རྒྱ་ཆེན་པོའི་དངོས་གྲུབ་སྩོལ། །གསེར་སྐྱེམས༴ །དྭགས་བརྒྱུད་སྙིང་པོ་དཔལ་ལྡན་འབྲུག་པ་དང༌། །སེངྒེ་མཚན་དགུ་ལོ་རྒོད་རྣམ་གཉིས་སོགས། །སྒྲུབ་བརྒྱུད་འཛིན་པའི་བླ་མ་རྣམས་ལ་འབུལ། །བཞེས་ནས་ཉམས་དང་རྟོགས་པའི་དངོས་གྲུབ་སྩོལ། །གསེར་སྐྱེམས༴ །མཐུ་ཆེན་བླ་མ་ངག་དབང་རྣམ་རྒྱལ་དང༌། །དོན་བརྒྱུད་བསྟན་པ་འཛིན་སྐྱོང་སྤེལ་མཛད་པའི། །གྲུབ་བརྙེས་བླ་མ་དམ་པ་རྣམས་ལ་འབུལ། །བཞེས་ནས་མཁས་དང་གྲུབ་པའི་དགའ་སྟོན་སྩོལ། །གསེར་སྐྱེམས༴ །བདག་ལ་རྗེས་འཛིན་བཀའ་ལུང་མན་ངག་གི །བཀའ་དྲིན་ཆིག་ལྡན་ལ་སོགས་གསུམ་ལྡན་གྱི། །དྲིན་ཅན་རྩ་བའི་བླ་མ་རྣམས་ལ་འབུལ། །བཞེས་ནས་ཚེ་གཅིག་སངས་རྒྱས་ས་ལ་སྐྱོལ། །གསེར་སྐྱེམས༴ །དུས་ཀྱི་འཁོར་ལོ་དགྱེས་པ་རྡོ་རྗེ་དང༌། །བདེ་གསང་འཇིག་གསུམ་ལ་སོགས་རྒྱུད་སྡེ་བཞིའི། །ཡི་དམ་ཞི་ཁྲོ་རབ་འབྱམས་རྣམས་ལ་འབུལ། །བཞེས་ནས་མཆོག་ཐུན་དངོས་གྲུབ་རྒྱ་མཚོ་སྩོལ། །གསེར་སྐྱེམས༴ །འཇམ་དཔལ་པདྨ་ཡང་དག་བདུད་རྩི་དང༌། །ཕུར་པ་མ་མོ་འཇིག་རྟེན་དྲག་སྔགས་ཏེ། །བཀའ་བརྒྱུད་དཀྱིལ་འཁོར་རྒྱ་མཚོའི་ཚོགས་ལ་འབུལ། །བཞེས་ནས་དག་པ་རབ་འབྱམས་དངོས་གྲུབ་སྩོལ། །གསེར་སྐྱེམས༴ །དབྱིངས་ཀྱི་རྗེ་མོ་བཛྲ་ཝ་རཱ་ཧི། །གནས་ཡུལ་དུར་ཁྲོད་ཚོགས་ཁང་ཉུལ་བའི་མ། །ཡེ་ཤེས་ཌཱ་ཀི་མ་མོ་རྣམས་ལ་འབུལ། །བཞེས་ནས་རྣམ་བཞིའི་ཕྲིན་ལས་མ་ལུས་སྒྲུབས། །གསེར་སྐྱེམས༴ །བདེ་ཆེན་རྒྱལ་མོ་མན་དྷ་ར་བ་སོགས། །མཁའ་འགྲོ་སྡེ་ལྔ་རིགས་ལྡན་མ་མོའི་ཚོགས། །འབུམ་ཕྲག་ཡངས་པའི་མཁའ་འགྲོའི་ཚོགས་ལ་འབུལ། །བཞེས་ནས་བདེ་ཆེན་ཡེ་ཤེས་རྒྱས་པར་མཛོད། །གསེར་སྐྱེམས༴ །རྒྱལ་བའི་བཀའ་དང་བསྟན་པ་སྐྱོང་མཛད་པའི། །ཁྲག་འཐུང་མཧཱ་ཀཱ་ལ་ཕྱག་བཞི་པ། །ཐུགས་གསུང་སྐུ་ཡི་ལྷ་ཚོགས་རྣམས་ལ་འབུལ། །བཞེས་ནས་བསྟན་དང་དེ་འཛིན་གཡེལ་མེད་སྐྱོངས། །གསེར་སྐྱེམས༴ །མ་གཅིག་འདོད་དབང་དུད་སོལ་རེ་མ་ཏི། །དམག་ཟོར་མ་དང་རང་བྱུང་རྒྱལ་མོ་སོགས། །ནག་མོ་འབུམ་སྡེའི་ཚོགས་དང་བཅས་ལ་འབུལ། །བཞེས་ནས་ཕྱི་ནང་བར་ཆད་དབྱིངས་སུ་སོལ། །གསེར་སྐྱེམས༴ །དཔལ་མགོན་མ་ནིང་མ་གཟའ་དམ་གསུམ་དང༌། །མི་སིང་བརྒྱད་དང་རོལ་པ་རྐྱ་བདུན་སོགས། །བཀའ་གཏེར་རྒྱ་མཚོའི་སྲུང་མ་རྣམས་ལ་འབུལ། །བཞེས་ནས་གསང་ཆེན་ལམ་གྱི་སྡོང་གྲོགས་མཛོད། །གསེར་སྐྱེམས༴ །རྒྱལ་ཆེན་རྣམ་ཐོས་སྲས་དང་ཛམྦྷ་ལ། །ནོར་རྒྱུན་མ་དང་དབང་ཕྱུག་ཚོགས་བདག་སོགས། །ནོར་ལྷ་གཏེར་གྱི་བདག་པོ་རྣམས་ལ་འབུལ། །བཞེས་ནས་ཅི་འདོད་དངོས་གྲུབ་ཆར་ལྟར་འབེབས། །གསེར་སྐྱེམས༴ །ཚེ་དཔལ་ཀུན་སྩོལ་བཀྲ་ཤིས་ཚེ་རིང་མ། །བརྟན་སྐྱོང་མ་མོའི་གཙོ་མོ་གཡུ་སྒྲོལ་མ། །མཆེད་ལྔ་འཁོར་དང་བཅས་པ་རྣམས་ལ་འབུལ། །བཞེས་ནས་བསམ་དོན་ཡིད་བཞིན་འགྲུབ་པར་མཛོད། །གསེར་སྐྱེམས༴ །རྒྱལ་ཆེན་སྐུ་ལྔ་གནོད་སྦྱིན་ཙེ་དམར་ར། །རྡོ་རྗེ་ལེགས་པ་མངག་གཞུག་བྲན་གཡོག་བཅས། །རུ་འདྲེན་སྡེ་བཞིའི་དཔུང་ཚོགས་རྣམས་ལ་འབུལ། །བཞེས་ནས་རབ་འབྱམས་ལས་བཞིའི་ཕྲིན་ལས་མཛོད། །གསེར་སྐྱེམས༴ །དམ་ཅན་གཤན་པ་དམར་ནག་ལ་སོགས་པ། །རྟག་ཏུ་བསྙེན་པའི་ལྷ་སྲུང་ཐམས་ཅད་དང༌། །མཆོད་ཅིང་བསྟོད་འོས་སྲུང་མའི་ཚོགས་ལ་འབུལ། །བཞེས་ནས་རྣལ་འབྱོར་བདག་གི་དཔུང་གཉེན་མཛོད། །གསེར་སྐྱེམས༴ །ལྷ་སྲིན་སྡེ་བརྒྱད་དྲེགས་པའི་ཚོགས་རྣམས་དང༌། །དབེན་གནས་ཕྱིན་ནང་སྲུང་མ་ཐམས་ཅད་དང༌། །གནས་དང་ཡུལ་གྱི་བདག་པོ་རྣམས་ལ་འབུལ། །བཞེས་ནས་མཐུན་རྐྱེན་ལྷུན་གྱིས་འགྲུབ་པར་མཛོད། །གསེར་སྐྱེམས༴ །ཚངས་པ་བརྒྱ་བྱིན་ལ་སོགས་ཕྱོགས་སྐྱོང་བཅུ། །རྒྱལ་ཆེན་བཞི་སོགས་གཙང་རིས་མགོན་པོ་སོགས། །དཀར་ཕྱོགས་སྐྱོང་བའི་སྡེ་དཔུང་རྣམས་ལ་འབུལ། །བཞེས་ནས་འཇིག་རྟེན་བདེ་ཞིང་སྐྱིད་པར་མཛོད། །གསེར་སྐྱེམས༴ །རིགས་དྲུག་ཕ་མ་བར་དོའི་སེམས་ཅན་དང༌། །ཁྱད་པར་ཡི་དྭགས་རིགས་སུ་གཏོགས་པ་ཡི། །སྙིང་རྗེའི་མགྲོན་དུ་གྱུར་པ་རྣམས་ལ་བསྔོ། །འཁྲུལ་སྣང་འཇིགས་སྐྲག་སྡུག་བསྔལ་ཞི་བར་ཤོག །གསེར་སྐྱེམས༴ །བགེགས་རིགས་སྟོང་ཕྲག་བརྒྱུད་ཅུ་ལ་སོགས་པ། །སྲོག་གཅོད་དབུགས་ལེན་མདངས་འཕྲོག་འབྱུང་པོའི་ཚོགས། །ལན་ཆགས་ཤ་འཁོན་བདག་པོ་རྣམས་ལ་བསྔོ། །ཞེ་སྡང་གདུག་པའི་བསམ་སྦྱོར་ཞི་བར་ཤོག །གཞན་ཡང་མ་མཐོང་མ་ཐོས་དབང་ཆུང་སོགས། །ཐམས་ཅད་གསེར་སྐྱེམས་བདུད་རྩིའི་མཆོད་པ་འདིས། །རང་རང་འདོད་པའི་རེ་བ་ཡོངས་གང་ནས། །གཞན་ཕན་བྱང་སེམས་རྒྱུད་ལ་སྐྱེ་བར་ཤོག། །།ཅེས་གསེར་སྐྱེམས་ཕུལ་ནས། དྲུག་པ་ཐུགས་དམ་བསྐང་བ་ནི། ཧཱུཾ་ཧྲཱིཿ རྩ་གསུམ་དམ་ཅན་རྒྱ་མཚོ་ཁྱེད་རྣམས་ལ། །གསེར་སྐྱེམས་བདུད་རྩིའི་མཆོད་པ་དམ་པ་འདིས། །སོ་སོའི་ཐུགས་ལ་ཅི་བཞེད་དེ་དང་དེར། །ཅི་དགར་འཆར་བ་ནམ་མཁའི་མཛོད་ལྟ་བུར། །སྤྲུལ་པའི་མཆོད་སྤྲིན་རྒྱ་མཚོས་རྒྱན་པ་འདིས། །བརྒྱུད་གསུམ་རིག་འཛིན་བླ་མའི་ཐུགས་དམ་བསྐང༌། །རིགས་འདུས་མཧཱ་གུ་རུའི༴ །རྩ་བརྒྱུད་བླ་མ་རྣམས་ཀྱི༴ །ཡི་དམ་ལྷ་ཚོགས་རྣམས་ཀྱི༴ །དཔའ་བོ་མཁའ་འགྲོ་རྣམས་ཀྱི༴ །དམ་ཅན་ཆོས་སྐྱོང་རྣམས༴ །ནོར་ལྷ་གཏེར་བདག་རྣམས་ཀྱི༴ །བསྟན་པའི་ལྷ་སྲུང་རྣམས་ཀྱི༴ །ཡུལ་ལྷ་གཞི་བདག་རྣམས་ཀྱི༴ །དཀར་ཕྱོགས་སྐྱོང་བ་རྣམས་ཀྱི༴ །རིགས་དྲུག་ཕ་མ་རྣམས་ཀྱི༴ །ལན་ཆགས་བགེགས་རིགས་རྣམས་ཀྱི༴ །དོན་དམ་སྤྲོས་མེད་བརྗོད་ལས་འདས་པ་ལ། །བསྐང་དང་སྐོང་བྱེད་གཉིས་སུ་མ་མཆིས་ཀྱང༌། །ཀུན་རྫོབ་སྒྱུ་མ་ཙམ་གྱི་དབང་དུ་ན། །བསྐང་ངོ་ནོངས་པ་གང་མཆིས་ཀློང་དུ་བསྐང༌། །སྦྱོར་རོ་དུག་ལྔ་ཡེ་ཤེས་ལྔ་རུ་སྦྱོར། །སྒྲོལ་ལོ་གཟུང་འཛིན་དགྲ་བགེགས་དབུ་མར་སྒྲོལ། །གཉིས་མེད་དབྱིངས་སུ་ཐུགས་དམ་སྐོང་གྱུར་ཅིག། །།ཅེས་ཐུགས་དམ་བསྐངས་ནས། བདུན་པ་ཉམས་ཆག་བཤགས་པ་ནི། ཧོཿ རྩ་གསུམ་དམ་ཅན་རྒྱ་མཚོ་ཁྱེད་རྣམས་ཀྱི། །ཐུགས་ཀྱི་ཡེ་ཤེས་མཚན་མ་ལས་འདས་ཕྱིར། །རྟག་ཏུ་ཁྲོ་བོའི་རྟོག་པ་མི་མངའ་ཡང༌། །བཀའ་དང་འཁོར་དུ་གཏོགས་པའི་སྲུང་མ་རྣམས། །ལེགས་ཉེས་སྟངས་འཛིན་དམ་ཚིག་རྗེས་གཅོད་ཕྱིར། །སྐྱོན་མཐོང་ཙམ་ནས་ཆད་པ་གཅོད་ལགས་ན། །བདག་ཅག་གློ་བུར་འཁྲུལ་བའི་དྲི་མ་ཡིས། །སྒྲིབ་པས་འགལ་འཁྲུལ་ནོངས་པ་བྱུང་སྲིད་པས། །མཐོལ་ལོ་བཤགས་སོ་འཁྲུལ་པ་རང་ཟད་ནས། །བདག་ཅག་ཆད་པའི་གནས་སུ་མི་འགྱུར་བར། །འཁོན་གཅུགས་བྱང་ཞིང་ཉམས་པ་སོར་ཆུད་དེ། །ཚངས་པ་མཆོག་གི་དངོས་གྲུབ་བསྩལ་དུ་གསོལ།། །།ཅེས་ཉམས་ཆག་བཤགས་ནས། བརྒྱད་པ་འདོད་དོན་གསོལ་ཞིང་ཕྲིན་ལས་བཅོལ་བ་ནི། ཧོཿ རྩ་གསུམ་དམ་ཅན་རྒྱ་མཚོའི་ཚོགས་ཐམས་ཅད། །དམིགས་མེད་ཐུགས་རྗེས་བདག་ལ་བརྩེར་དགོངས་ལ། །བདག་གིས་ཇི་ལྟར་གསོལ་བའི་དོན་འབྲས་མཆོག །གེགས་མེད་ལག་རྩེར་སོན་པའི་མཐུན་འགྱུར་མཛོད། །བདེ་གཤེགས་དོན་ཀུན་གྲུབ་པའི་ལུང་རྟོགས་བསྟན། །མི་ཉམས་དབྱར་ཀའི་མཚོ་ལྟར་རྒྱས་པ་དང༌། །བསྟན་འཛིན་ཐུགས་མཐུན་སྐུ་ཚེ་ཞབས་པད་བརྟན། །བཤད་སྒྲུབ་ཕྲིན་ལས་དར་ཞིང་རྒྱས་པར་མཛོད། །འཇིག་རྟེན་ཁམས་སུ་ནད་མུག་འཁྲུགས་རྩོད་དང༌། །མི་མཐུན་ངན་དགུ་མཐའ་དག་དབྱིངས་སུ་སོལ། །ལོ་ཕྱུགས་རྟག་ལེགས་ཆར་ཆུ་དུས་སུ་འབེབས། །འགྲོ་ལ་ཕན་བདེ་སྤེལ་བའི་མཆོག་སྦྱིན་མཛོད། །ཁྱད་པར་བདག་ཅག་དཔོན་སློབ་འཁོར་བཅས་ཀྱི། །མི་མཐུན་འགལ་རྐྱེན་བར་ཆད་ཀུན་ཞི་ཞིང༌། །མཐུན་རྐྱེན་ཚེ་བསོད་དཔལ་འབྱོར་དགུང་དུ་འཕྱུར། །བསམ་དོན་ཆོས་བཞིན་འགྲུབ་པའི་ཕྲིན་ལས་མཛོད། །གནས་སྐབས་ཁམས་གསུམ་སྲིད་གསུམ་དབང་དུ་སྡུད། །གཞུང་འཛིན་རྣམ་པར་རྟོག་པའི་དགྲ་དང་བགེགས། །མི་རྟོག་ཡེ་ཤེས་འབར་བའི་མཚོན་གྱིས་བསྒྲལ། །ཉམས་དང་རྟོགས་པའི་རྩལ་ཆེན་རྒྱས་པར་མཛོད། །མཐར་ཐུག་ཀ་དག་རིག་སྟོང་རྗེན་པའི་གཤིས། །ལྷུན་གྲུབ་སྣང་བཞི་ལམ་གྱི་རྩལ་རྫོགས་ཏེ། །ཟུང་འཇུག་འཇའ་ལུས་རྡོ་རྗེའི་གྲོང་ཁྱེར་དུ། །ཁམས་གསུམ་འོད་སྐུར་གྲོལ་བའི་ཕྲིན་ལས་མཛོད། །།ཅེས་འདོད་དོན་གསོལ་ནས་ཡི་གེ་བརྒྱ་བས་ལྷག་ཆད་བསྐངས། གསུམ་པ་རྗེས་ཀྱི་ལས་མཐའ་བསྡུ་བ་ལ་གསུམ། མགྲོན་གྱི་གཤེགས་གསོལ། བདག་བསྐྱེད་བསྡུ་རིམ། བསྔོ་སྨོན་གྱི་རིམ་པའོ། །དང་པོ་ནི། མཆོད་ཡུལ་གོང་མ་ཡེ་ཤེས་པ་ཡི་མགྲོན། །བདག་ལ་ཐིམ་པས་གཉིས་མེད་ཀློང་དུ་ཨཿ དམིགས་ཡུལ་འོག་མ་འཇིག་རྟེན་པ་ཡི་མགྲོན། །ཞི་བའི་སེམས་ཀྱིས་རང་རང་གནས་སུ་གཤེགས། །གཉིས་པ་ནི། སྣོད་བཅུད་ཐམས་ཅད་བསྲུང་བའི་འཁོར་ལོ་ཐིམ། །སྲུང་འཁོར་རྟ་མཆོག་འོད་ཞུ་རང་ལ་ཐིམ། །རང་ཉིད་མཐུ་ཆེན་བླ་མའི་སྐུར་གསལ་བ། །དག་པ་གཉིས་ལྡན་ཆོས་སྐུའི་ངོ་བོ་ཐིམ། །ཞེས་མཉམ་པར་བཞག །དེ་ལས་སྨོན་ལམ་ཐུགས་རྗེ་རྒྱུ་མཐུན་གྱི། །རོལ་པ་ལངས་ཏེ་གཞན་དོན་སྤྱོད་པར་གྱུར། །གསུམ་པ་ནི། དགེ་བ་འདི་ཡི་མྱུར་དུ་བདག །རྩ་གསུམ་འཁོར་ལོར་འགྲུབ་གྱུར་ནས། །སོགས་དང༌། སྨོན་ལམ་ནི། དཔལ་ལྡན་བླ་མའི་བྱིན་རླབས་སྤྲིན་ཕུང་འཁྲིགས། །ཡི་དམ་ལྷ་ཡི་དངོས་གྲུབ་ཆར་རྒྱུན་བབ། །མ་མོ་མཁའ་འགྲོའི་ཕྲིན་ལས་ཆུ་བོ་རྒྱས། །བྱང་ཆུབ་སེམས་ཀྱི་ཞིང་ས་རླན་པར་ཤོག །དམ་ཅན་ཆོས་སྐྱོང་སྲུང་མའི་རྭ་བ་བརྟན། །ནོར་ལྷ་གཏེར་བདག་ཆུ་ལུད་ཕུན་ཚུགས་ཤིང༌། །གནས་གཞི་བདག་པོའི་མཐུན་རྐྱེན་གསོ་ནམ་རེམས། །ཕན་བདེ་རྒྱལ་བའི་མྱུ་གུ་མཛེས་པར་ཤོག །ལྷན་སྐྱེས་ཡེ་ཤེས་མེ་ཏོག་དྲི་བསུང་འཐུལ། །མཁས་པའི་བུང་བ་ཀློག་པའི་མགྲིན་གླུ་ལེན། །གྲུབ་པའི་སྦྲང་རྩི་སྤོང་བའི་སྙིང་དུ་སིམ། །སྟོན་ཀའི་དགའ་སྟོན་བཅུད་དུ་སྨིན་པར་ཤོག །མདོར་ན་རྩ་གསུམ་རྒྱ་མཚོའི་བྱིན་མཐུ་ལས། །གཞི་ཡིས་ས་བོན་དཔྱིད་ཀྱི་རུམ་ནང་ནས། །ལམ་གྱི་དབྱར་ཟླས་སྔོ་ལྗང་ལུས་བརྟས་ཏེ། །འབྲས་བཟང་སྟོན་ཀའི་དཔལ་ལ་སྤྱོད་པར་ཤོག །བཞི་པ་ནི། ཀུན་ཁྱབ་འགྱུར་མེད་མཁའ་ཀློང་ཡངས་པ་ནས། །མ་འགགས་སྒྱུ་འཕྲུལ་དྲྭ་བའི་རྫོགས་ལྡན་གྱི། །སྤྲིན་ལས་བྱིན་རླབས་དངོས་གྲུབ་ཆར་འབེབས་པའི། །རབ་འབྱམས་རྩ་གསུམ་རྒྱ་མཚོའི་བཀྲ་ཤིས་ཤོག། །།ཅེས་པ་འདིའང་སློབ་བུ་སངས་རྒྱས་རྡོ་རྗེ་ནས་ནན་གྱིས་བསྐུལ་བའི་ངོར་ཤཱཀྱའི་བཙུན་པ་དགེ་འདུན་རིན་ཆེན་པས་སྟག་ཚང་འོད་གསལ་སྒང་གི་བསྟི་གནས་སུ་སྦྱར་བའོ།། །།དགེའོ།།